ताना भगत लोग के समुदाय के रूप में एकट्ठा होखे के पाछे ओराँव जनजाति के संत जतरा भगत आ तुरिया भगत लोग रहल। राँची के गुमला के जतरा भगत ई घोषणा कइलेन कि उनके दैवी आदेस मिलल बाटे एगो नया पंथ चलावे के, ताना पंथ, जे ओराँव समुदाय के पुरनका रिवाज सभ से अलग रहल। ताना लोग ओराँव समाज के नया तरीका से संगठित करे सुरू कइल आ परंपरागत रूप से चलत आ रहल पहान(ओराँव पुजारी) आ महतो (गाँव के मुखिया) के बिरोध कइल सुरू क दिहल, परंपरागत पूजा के तरीका आ बलि देवे के रिवाज के खिलाफत कइल। अपना सुरू के दौर में ई कुरुख धरम कहाइल करे। कुरुख ओराँव लोगन के मूल धरम हवे।